Un bon ogrelet

Un còp èra un petit dròlle que non s'estancava de minjar.

Lo son gran apetit que'u hiren chafrat Ogrelet.

Que l'agradava passajar hens los supermarcats au bèth miei deus produits gostós.

Mès aqueste plesir qu'èra tanben un suplici. «Com es de dòu har», ce dishot

Ogrelet, l'aiga a la boca, «impossible de tastar totas aqueras bonas causas.

N'èi pas de sòu entà las crompar e que son hòrt plan guardadas».

Tornat a casa, Ogrelet que s'arroncèva sus tot lo dequé non clavat.

Qu'engoliva los grons entaus auchèths, glapava la pasta deu can o buvèva

la leit deu gat au ras deu son nas.

Que l'arribava tanben, un jorn on ne trobava pas arren, de minjar un flòc de flors sancèr.

La soa mamà qu'èra hòrt inquieta e que l'arroganhava sovent: «Estanca-te de har totas aqueras

peguessas, Ogrelet », ce'u disè.

«Saps plan que se n'es pas plan savi, la bestiassa nega que't virà minjar. »

E n'èra pas miaças en l'aire pr'amor, d'auts còps, n'i avè de vrai ua bestiassa nega

qui's neurissèva de dròlles desaubedients.

Entà l'empachar d'engolir n'impòrta qué n'impòrta quan, la mamà d'Ogrelet que'u serviva

repèishs deus grans, saucissas, tripas, lentilhas, merlucha.

Que l'encoratjava a se plear l'estomac: «Torna préner donc un chic de mongetas.

E vòs enquèra ua cueisha de poret ?

Se minjas dehèt a taula, n'auràs pas mei hami enter los repèishs.

Alavetz ne haràs pas mei de peguessas e la bestiassa nega que't deisharà tranquille.»

Pena perduda. Lo repèish acabat, Ogrelet, tostemps ahamiat, que tornèva començar a har los

quate cents còps.

Que vueitava lo refrigerator, visitava las caishòlas, explorava las bacinas sus la cosinèira.

Entà sauvar lo son dròle, la mamà d'Ogrelet que garrapèva la montanha on s'estujava l'òrra bèstia.

Que s'apressèt au mèi pròishe e cridèt : «Bestiassa nega, s'un jorn as coneishut ua hami

qu'arren ne pòt assadorar, que diu compréner Ogrelet e'u perdonar».

«Qu'es promés », arroganhava la bèstia, «que sèi çò qu'es la hami e qu'esparnharèi lo ton hilh.

Torna-te en çò de ton shètz chepic.»

Lo jorn arribèt on la bestiassa nega baishava de la montanha per s'aprovisionar.

Que dravè lo penent en disent-se: «Be vas véder, Ogrelet, se ne't minjarèi pas.

Solide, per tu e començarèi !»

Que hit irrupcion hens la maison d'Ogrelet. Que terminava juste ua peishotòta.

Qu'es tot çò qu'avè trobat. La bestiassa nega que s'arroncèt sus eth...

...mès com l'Ogrelet estot enquèra ahamiat, qu'es eth qui la devorèt dinc au darrèr peutòt.

E, miracle, preu permèr còp de la soa vita, que's sentit lo vente plenh.

Dempús aqueste jorn, Ogrelet que minja com tot cadun. Que pòt de mèi invitar los sons amics

shètz d'aver l'enveja de bequejar hens las soas assietas. Mès sustot digun n'a pas mèi paur

de la bestiassa nega. N'i a pas mèi. Per contre, qu'i a tostemps dròlles desaubedients.

Mes pas mèi que d'auts còps.